MEDDELELSE FRA KOMMISSIONEN TIL EUROPAPARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om lønomkostningsindekset

2001/0166 (COD)

MEDDELELSE FRA KOMMISSIONEN TIL EUROPAPARLAMENTET i henhold til EF-traktatens artikel 251, stk. 2, andet afsnit, vedrørende Rådets fælles holdning med henblik på vedtagelse af Europa-Parlamentets og Rådets forordning om lønomkostningsindekset

1. SAGSFORLØB

Fremsendelse af forslaget til Europa-Parlamentet og Rådet (KOM(2001) 418 endelig - 2001/0166 (COD)): 23. juli 2001

Den Europæiske Centralbank vedtog sin udtalelse: 11. oktober 2001

Det Økonomiske og Sociale Udvalg vedtog sin udtalelse: 29. november 2001

Europa-Parlamentets udtalelse ved førstebehandlingen: 28. februar 2002

Rådets vedtagelse af den fælles holdning: 23. september 2002

2. FORMÅL MED KOMMISSIONENS FORSLAG

Behovet for en indikator for kortfristede udviklingstendenser i lønomkostningerne er omtalt i handlingsplanen om statistikkrav i Den Økonomiske og Monetære Union, der er udarbejdet af Kommissionen (Eurostat) i nært samarbejde med Den Europæiske Centralbank. Rådet gav sin tilslutning til denne handlingsplan den 29. september 2000.

3. BEMÆRKNINGER TIL DEN FÆLLES HOLDNING

3.1. General

Ved Europa-Parlamentets førstebehandling blev Kommissionens forslag godkendt uden ændringer.

3.2. Europa-Parlamentets ændringsforslag ved førstebehandlingen

Ikke relevant.

3.3. Nye bestemmelser indføjet af Rådet og Kommissionens holdning hertil

I Rådets fælles holdning er der indarbejdet fire vigtige bestemmelser, som Kommissionen fuldt ud kan tilslutte sig:

- Feasibility-undersøgelser for hovedafdeling L, M, N og O i NACE rev.1

Med Rådets indførelse af feasibility-undersøgelser i stedet for overgangsperioden på fem år anerkendes de vanskeligheder, som en række medlemsstater har ved at dække disse brancher på kvartalsbasis. Ved hjælp af feasibility-undersøgelserne vil disse medlemsstater kunne studere de metoder, som allerede anvendes i andre medlemsstater, således at der kan foreslås en omkostningseffektiv løsning til godkendelse via udvalgsproceduren med henblik på gennemførelse senest i 2007.

- Opdeling af den økonomiske aktivitet efter hovedafdelingerne i NACE

Kommissionen kan tilslutte sig, at en økonomisk struktur, der er baseret på afdelingerne i NACE, på nuværende tidspunkt er for detaljeret for mange medlemsstater. Behovet herfor er heller ikke presserende for brugerne, især fordi dette niveau lægger uforholdsmæssig stor vægt på fremstillingssektoren. Den fælles holdning åbner mulighed for ved anvendelse af udvalgsproceduren at ændre den faste struktur til det mere detaljerede 2-cifrede NACE-niveau (som dækker alle brancher).

- Mindre detaljerede data for lønomkostninger ekskl. bonusser

Til beregning af indeks over samlede lønomkostninger ekskl. bonusser er det nødvendigt at udarbejde kvartalsdata om bonusbetalinger. Dette volder store vanskeligheder for adskillige medlemsstater. I den fælles holdning er disse vanskeligheder afhjulpet ved at fjerne kravet om en opdeling af data efter økonomisk aktivitet og ved at tillade kvartalsskøn. Kommissionen accepterer dette, eftersom den fælles holdning også åbner mulighed for yderligere økonomiske opdelinger ved anvendelse af udvalgsproceduren. Den mindre detaljerede opdeling er acceptabel for brugerne, og der er indføjet bestemmelser om feasibility-undersøgelser til fordel for de medlemsstater, som ikke måtte være i stand til at udarbejde indekset.

- Separate kvalitetskriterier for løbende data og tilbageregnede data

Kommissionen accepterer også Rådets ændring i den fælles holdning, hvorefter tilbageregnede data kan underkastes mindre strenge kvalitetskriterier end løbende data. Baggrunden herfor er praktiske vanskeligheder i medlemsstater, som ikke råder over historiske data, der kan anvendes som grundlag for tilbageregnede data. Kvalitetskriterierne for løbende data vil være strengere for at sikre, at kvaliteten af de løbende resultater er så høj som mulig.

- Andre ændringer

Rådet har også omformuleret visse dele af teksten for at gøre den lettere at forstå og ændret datoer, således at de stemmer overens med forordningens forventede ikrafttræden.

3.4. Spørgsmål i forbindelse med udvalgsproceduren ved vedtagelsen af den fælles holdning (og af Kommissionens holdning hertil).

Rådet har i sin fælles holdning erstattet den af Kommissionen foreslåede forvaltningsprocedure med en forskriftsprocedure. Kommissionen kan acceptere denne ændring for alle gennemførelsesforanstaltninger, som er underkastet udvalgsprocedurer.

4. KONKLUSION

Den fælles holdning er helt i overensstemmelse med målsætningerne i den af Kommissionen foreslåede forordning. Den opfylder brugernes umiddelbare og presserende behov, og åbner desuden mulighed for ved anvendelse af udvalgsproceduren at opfylde mere specifikke krav i fremtiden. Af ovennævnte grunde kan Kommissionen tilslutte sig Rådets fælles holdning, som blev vedtaget med enstemmighed.